Document ID: 31989L0530

NÕUKOGU DIREKTIIV,
18. september 1989,
millega täiendatakse ja muudetakse direktiivi 76/116/EMÜ seoses väetistes leiduvate mikroelementide boori, koobalti, vase, raua, mangaani, molübdeeni ja tsingiga
(89/530/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 100a,
võttes arvesse komisjoni ettepanekut,[1]
koostöös Euroopa Parlamendiga,[2]
võttes arvesse majandus- ja sotsiaalkomitee arvamust[3]
ning arvestades, et:
on vaja võtta meetmeid, et siseturu järkjärguline rajamine 31. detsembriks 1992 lõpule viia; siseturg hõlmab sisepiirideta ala, kus on tagatud kaupade, isikute, teenuste ja kapitali vaba liikumine;
nõukogu 18. detsembri 1975. aasta direktiivis 76/116/EMÜ väetisi käsitlevate liikmesriikide õigusaktide ühtlustamise kohta,[4] mida on viimati muudetud direktiiviga 89/284/EMÜ,[5] on kehtestatud EMÜ nõuetele vastavate väetiste turustamist reguleerivad eeskirjad; on osutunud vajalikuks laiendada kõnesolevat direktiivi nii, et see käsitleks ka nendes väetistes leiduvat seitset mikroelementi (boor, koobalt, vask, raud, mangaan, molübdeen ja tsink);
seega peaks direktiiv 76/116/EMÜ olema kohaldatav ühte või mitut mikroelementi sisaldavate eraldi turustatavate lahustuvate väetiste ja vedelike ning nende segude suhtes, samuti teatavate kelaatunud mikroelementide suhtes;
väetisi käsitlevaid direktiive tuleb pidevalt täiustada ja ajakohastada seoses nende direktiivide lisades loetletud toodete kohandamisega teaduse ja tehnika arenguga; sellel eesmärgil peetakse vajalikuks laiendada direktiivis 76/116/EMÜ ettenähtud komitee ülesandeid,
ON VASTU VÕTNUD KÄESOLEVA DIREKTIIVI:
Artikkel 1
1. Lisa A peatükis loetletud tahkete ja vedelväetiste puhul, mis sisaldavad ainult ühte järgmistest mikroelementidest: boor, koobalt, vask, raud, mangaan, molübdeen või tsink, ning mis vastavad A peatüki nõuetele, võib kasutada märgist "EMÜ VÄETIS".
2. Kahe või mitme lõikes 1 osutatud väetise segu puhul, mis sisaldab vähemalt kahte mikroelementi, võib kasutada märgist "EMÜ VÄETIS" tingimusel, et see vastab lisa B peatüki nõuetele.
Artikkel 2
Artikli 1 sätetele vastavad EMÜ väetised peavad olema pakendatud.
Artikkel 3
1. Direktiivi 76/116/EMÜ I lisas loetletud väetiste puhul tuleb deklareerida ühe või mitme järgmise mikroelemendi sisaldus: boor, koobalt, vask, raud, mangaan, molübdeen või tsink, kui on täidetud järgmised tingimused:
a) mikroelemente on lisatud ja need esinevad vähemalt käesoleva direktiivi lisa C ja D peatükkides kindlaksmääratud minimaalkogustes;
b) EMÜ väetised peavad ka pärast mikroelementide lisamist vastama direktiivi 76/116/EMÜ nõuetele.
2. Kui mikroelemendid on põhi- ja sekundaarelementide saamiseks mõeldud toorme harilikud komponendid, ei ole nende deklareerimine kohustuslik tingimusel, et need mikroelemendid esinevad vähemalt käesoleva direktiivi lisa C ja D peatükkides kindlaksmääratud minimaalkogustes.
Artikkel 4
Käesoleva direktiiviga hõlmatud väetiste kohustuslikud identifitseerimismärgised on järgmised:
a) "EMÜ VÄETIS" trükitähtedega;
b) väetiseliigi kirjeldus:
- kas lisa A peatüki kohaselt
- või kasutades väetiseliigi nimetust "Mikroelementide segu", mille järele märgitakse olemasolevate mikroelementide nimetused või nende keemilised sümbolid
- või direktiivi 76/116/EMÜ I lisa kohaselt, kusjuures väetiseliigi nimetusele lisatakse:
sõna "mikroelementidega"
või
väetises olevate mikroelementide nimetused või keemilised sümbolid.
Väetiseliigi nimetuse järele märgitakse ainult need arvud, mis väljendavad direktiiviga 76/116/EMÜ hõlmatud põhi- ja sekundaarelemente.
Mitme elemendi esinemisel loetletakse nad tähestiku järjekorras keemiliste sümbolite järgi: B, Co, Cu, Fe, Mn, Mo, Zn;
c) iga olemasoleva mikroelemendi puhul artiklis 6 ettenähtud toitainete, toitainevormide ja toitainete lahustuvvormide tagatud sisaldus, kui need on kindlaks määratud direktiivi 76/116/EMÜ lisades;
d) kui kõik või osa mikroelemente on keemiliselt sidestatud orgaaniliste molekulidega, märgitakse asjakohaste mikroelementide nimetuste järele üks järgmine täpsustus:
- "kelaaditud abil" (lisa E peatüki lõikes 1 ettenähtud kelaaditekiti nimetus või akronüüm),
- "kompleksi seotud abil" (lisa E peatüki lõikes 2 ettenähtud kompleksitekiti nimetus või akronüüm).
Ühte mikroelementi sisaldavate väetiste puhul väljendatakse mikroelemendi sisaldus massiprotsentides täisarvudena või vajaduse korral ühe kümnendkoha täpsusega. Kui väetis sisaldab mitut mikroelementi, võib iga elemendi puhul kümnendkohtade arv olla ette nähtud lisa peatükkides B, C ja D.
Mikroelementide sisalduse väljendamisel võib kasutada nii sõnu kui keemilisi sümboleid.
Lisa A ja B peatükkides esitatud toodete puhul tehakse etiketil või lisatud dokumendis kohustusliku või mittekohustusliku deklaratsiooni alla järgmine märge:
"Kasutamiseks ainult kinnitatud vajaduse korral. Mitte ületada vajaliku doosi määra."
Artikkel 5
Liikmesriigid võivad kaubandust takistamata ja kaubanduse eest vastutava isiku vastutusel oma territooriumidel nõuda, et esitataks mullale ja põllukultuurile sobivad väetise doosimäärad ja kasutustingimused. See teave tuleb selgesti eraldada artiklis 4 ettenähtud kohustuslikest deklaratsioonidest.
Artikkel 6
Liikmesriigid peavad nõudma, et turuleviidud EMÜ väetiste mikroelementide sisaldus oleks deklareeritud elementvormis (B, Co, Cu, Fe, Mn, Mo, Zn).
Väetises leiduvate mikroelementide sisaldus deklareeritakse järgmiselt:
a) artikli 1 lõikes 1 osutatud väetiste puhul: lisa A peatüki 6. veeru nõuete kohaselt;
b) artikli 1 lõikes 2 ja artiklis 3 osutatud väetiste puhul esitatakse:
- kogusisaldus protsentides väetise massist,
- vees lahustuva vormi sisaldus protsentides väetise massist, kui see moodustab vähemalt poole kogusisaldusest.
Kui mikroelement on täielikult vees lahustuv, deklareeritakse ainult vees lahustuva vormi sisaldus.
Väetise mikroelementide sisaldus määratakse direktiivi 76/116/EMÜ artiklis 8 ettenähtud analüüsimeetodites kehtestatud tingimustes.
Kui mikroelement on keemiliselt sidestatud orgaanilise molekuliga, deklareeritakse väetises leiduva mikroelemendi sisaldus protsentides toote massist vahetult vees lahustuva vormi sisalduse järel ning lisatakse märge "kelaaditud abil" või "kompleksi seotud abil", märkides orgaanilise molekuli nimetuse lisa E peatükis sätestatu kohaselt. Orgaanilise molekuli nimetuse võib asendada akronüümiga.
Artikkel 7
Deklareeritud mikroelementide sisalduste puhul nähakse ette järgmised lubatud hälbed:
- rohkem kui 2 %lise sisalduse korral 0,4 protsendipunkti,
- kuni 2 %lise sisalduse korral üks viiendik deklareeritud väärtusest.
Artikkel 8
Direktiivi 76/116/EMÜ artikli 9 lõige 1 asendatakse järgmisega:
"Muudatused, mis on vajalikud lisade kohandamiseks tehnika arenguga, võetakse vastu artiklis 11 ette nähtud korras.
Nende muudatuste korral võib väetisi lisada ainult järgmistel tingimustel:
a) kui need ei mõju kahjulikult inimese ja loomade tervisele või keskkonnale;
b) kui need tagavad tõhusa toitainete kättesaadavuse vastavalt asjakohase põllukultuuri vajadustele ja kasvutingimustele."
Artikkel 9
1. Liikmesriigid võtavad käesoleva direktiivi täitmiseks vajalikud õigus- ja haldusnormid vastu 18 kuu jooksul selle teatavakstegemisest arvates. Liikmesriigid teatavad nendest viivitamata komisjonile.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud siseriiklike õigusnormide teksti.
Artikkel 10
Käesolev direktiiv on adresseeritud liikmesriikidele.
Brüssel, 18. september 1989

Labels: 3
17
1
6